**การศึกษาความสำเร็จการท่องเที่ยวโดยชุมชน: กรณีศึกษาชุมชนบ้านบางพลับ อำเภอบางคนที จังหวัดสมุทรสงคราม**

**A Study of Community-Based Tourism Best-Practice: Baan Bang Plub Community, Bangkontee district, Samut Songkhram Province Case Study**

**โชติรส คำเมือง1**

**อภิเศก ปั้นสุวรรณ2**

**บทคัดย่อ**

การศึกษาวิจัยนี้ มีวัตถุประสงค์เพื่อศึกษากิจกรรมและการจัดการการท่องเที่ยวโดยชุมชนบ้านบางพลับ และปัจจัยที่ส่งผลต่อความสำเร็จของการท่องเที่ยวในชุมชนแห่งนี้ โดยใช้วิธีการวิจัยเชิงคุณภาพ ผ่านการเก็บข้อมูลจากเอกสารและงานวิจัยที่เกี่ยวข้อง ร่วมกับการสัมภาษณ์เชิงลึกในช่วงเดือนตุลาคม 2564 – มกราคม 2565 ซึ่งใช้กลุ่มตัวอย่าง จำนวน 11 ท่าน ได้แก่ ผู้ปฏิบัติการท่องเที่ยว ผู้ประกอบการที่พัก หน่วยงานภาครัฐ ผู้ที่อาศัยอยู่ภายในชุมชน และนักท่องเที่ยว

ผลการศึกษาพบว่า ทุกกิจกรรมของชุมชนบ้านบางพลับมีวัตถุประสงค์เพื่อให้นักท่องเที่ยวได้เรียนรู้วิถีชีวิตชุมชน โดยการนำทรัพยากรธรรมชาติ ทุนทางสังคมและวัฒนธรรมในชุมชนมาสร้างเป็นกิจกรรมและผลิตภัณฑ์ต่าง ๆ และในส่วนปัจจัยที่ผลที่ก่อให้เกิดผลสำเร็จพบว่า ชุมชนมีระบบการจัดการอยู่ในระดับที่ดีมากทั้งด้านการบริหารทรัพยากร ด้านการประชาสัมพันธ์และให้บริการแก่นักท่องเที่ยว โดยเน้นการมีส่วนร่วมทั้งสมาชิกในชุมชนและเครือข่ายของชุมชนข้างเคียง ซึ่งนำไปสู่การเป็นชุมชนต้นแบบด้านการท่องเที่ยวโดยสำหรับชุมชนอื่นได้ต่อไป

**คำสำคัญ:** การท่องเที่ยวโดยชุมชน, การเรียนรู้ชุมชนท่องเที่ยว, ชุมชนบ้านบางพลับ

[[1]](#footnote-1)

**Abstract**

The objectives of this research aim at studying the activities and management of Community-Based Tourism (CBT) development and also successful factors from Baan Bang Plub Community. A qualitative research methodology was conducted in this study by literature reviews, filed observation, and in-depth interviews from the representative sample who are involved in a Baan Bang Plub Community management during October 2021 to January 2022.

The was found that, all activities of a Baan Bang Plub Community aim at the tourists are able to learn about the local people’s livelihood though natural resources, social and cultural capitals for development to be their activities and products. Moreover, it also was found that a Baan Bang Plub successful factors, by the excellent management in several ways such as resource management, travel services, marketing and public relations based on the community participation both local people and other networks. Finally, all these management processes are able to be a prototype for other CBT.

**Keywords:** Community-Based Tourism, Tourism Development, Baan Bang Plub Community

1. **บทนำ**

อุตสาหกรรมการท่องเที่ยวยังคงมีความสำคัญและเติบโตอย่างต่อเนื่องทั้งในระดับโลกและระดับประเทศ ซึ่งการท่องเที่ยวมีส่วนขับเคลื่อนเศรษฐกิจและสังคม (แผนวิสาหกิจ ททท., 2563) ซึ่งในปี 2561 กล่าวถึงกระแส ‘รักท้องถิ่น’ ว่าผู้บริโภคในปัจจุบันเสาะแสวงหาสินค้าและบริการที่มีความเฉพาะถิ่น นั่นคือผลิตขึ้นและจำหน่ายเฉพาะในพื้นที่ชุมชนนั้น ๆ (ศศิชา, 2562) จากรายงานทางวิชาการหลายฉบับเห็นตรงกันว่า นักท่องเที่ยวทั่วโลกจะให้ความสำคัญกับความพึงพอใจใน “ประสบการณ์” ที่ได้จากการท่องเที่ยวมากกว่าจะให้ความสำคัญกับความพึงพอใจจาก “วัตถุ” (กระทรวงการท่องเที่ยวและกีฬา, 2560) โดยมีการผลักดันให้การท่องเที่ยวชุมชนเกิดขึ้นจากการมีส่วนร่วมของชุมชนโดยเรียกว่า “การท่องเที่ยวโดยชุมชน” เพื่อให้เกิดการรักษาวิถีชีวิต ดั้งเดิมของชุมชนรวมถึงทรัพยากรต่าง ๆ ของชุมชน ซึ่งจะมีความแตกต่างจากการท่องเที่ยวชุมชนแบบเดิม

ชุมชนบ้านบางพลับ อำเภอบางคนที จังหวัดสมุทรสงคราม ซึ่งเป็นชุมชนที่มีวิถีชีวิตที่เน้นการทำการเกษตรเชิงอนุรักษ์ โดยผลผลิตเน้นหลักคุณภาพ คุณธรรม และคุณประโยชน์ อีกทั้งยังเป็นส่วนหนึ่งของถนนสายผลไม้ของจังหวัดสมุทรสงคราม และมีศูนย์การเรียนรู้มหาวิชาลัยภูมิปัญญาท้องถิ่นให้ผู้สนใจได้มาศึกษาหาความรู้ โดยเปิดโอกาสให้นักท่องเที่ยวเข้ามาสัมผัสวิถีชีวิตชาวสวน ซึ่งยึดหลักแนวทางเศรษฐกิจพอเพียง จนได้รับคัดเลือกจากกระทรวงมหาดไทยให้เป็นหมู่บ้านเศรษฐกิจพอเพียงดีเด่น ชุมชนต้นแบบพึ่งตนเองดีเด่น ชุมชนเข้มแข็งเขียวขจีดีเด่น และอีกมากมายฯ (สำนักงานการท่องเที่ยวและกีฬาจังหวัดสมุทรงสงคราม, 2561)

ดังนั้นงานวิจัยนี้จึงมุ่งเน้นศึกษาปัจจัยที่ผลที่ก่อให้เกิดผลสำเร็จชุมชนบ้านบางพลับ เพื่อถอดบทเรียนทางด้านการบริหารจัดการและการพัฒนาแหล่งท่องเที่ยวในการใช้เป็นแนวทางสำหรับชุมชนอื่นๆ ในการสร้างรายได้และยกระดับคุณภาพชีวิตคนในชุมชนต่างๆให้ดีขึ้นผ่านกิจกรรมการท่องเที่ยว รวมทั้งก่อให้เกิดการอนุรักษ์และบริหารจัดการทรัพยากรที่มีอยู่ให้ยั่งยืนต่อไป


1. **วัตถุประสงค์ของการวิจัย**
   1. เพื่อศึกษากิจกรรมและการจัดการการท่องเที่ยวโดยชุมชนบ้านบางพลับ
   2. เพื่อศึกษาการมีส่วนร่วมของผู้ที่มีส่วนได้ส่วนเสียในการจัดการชุมชนบ้านบางพลับ
   3. เพื่อศึกษาปัจจัยที่มีผลที่ก่อให้เกิดผลสำเร็จของการท่งเที่ยวโดยชุมชนบ้านบางพลับ
2. **แนวคิดและทฤษฎีที่เกี่ยวข้อง**

**การท่องเที่ยวโดยชุมชน** มีนักวิจัยหลายท่านที่ดำเนินการวิจัยด้านการท่องเที่ยวโดยชุมชน และค้นพบองค์ความรู้ที่น่าสนใจ อาทิ จันทร์จิรา สุขบรรจง (2559) ได้ศึกษา การพัฒนาการท่องเที่ยวอย่างยั่งยืนของหนานมดแดง อำเภอป่าพะยอม จังหวัดพัทลุง จากผลการศึกษาพบว่า ต้องมีการจำกัดปริมาณการเข้าของนักท่องเที่ยวเพื่อไม่ให้พื้นที่ดูแออัดจนเกินไป เป็นการช่วยลดอุบัติเหตุทางรถยนต์ การแก้ปัญหาห้องพักและที่จอดรถไม่เพียงพอ และควรมีกิจกรรมท่องเที่ยวเชิงอนุรักษ์อื่น ๆ เพิ่มเติม ถึงแม้ผู้มีส่วนได้ส่วนเสียในพื้นที่ช่วยกันอนุรักษ์สิ่งแวดล้อมของหนามมดแดงอย่างเต็มที่ แต่บุคลากรในท้องถิ่นสวนใหญ่ยังขาดความรู้เรื่องการท่องเที่ยวอย่างยั่งยืน หน่วยงานทั้งภาครัฐและเอกชนควรจัดสรรบุคลากรเข้ามาให้ความรู้ เปิดโอกาสให้ชุมชนในท้องถิ่นเข้ามามีส่วนร่วมในการบริหารและจัดการพื้นที่ท่องเที่ยว เพื่อให้ทุกฝ่ายได้ประโยชน์อย่างเท่าเทียมกัน ซึ่งสอดคล้อง พรรณเพ็ญ วัฒนมงคลลาภ (2560) ได้ศึกษาแนวทางในการพัฒนาชุมชน ในเขตอำเภอเมืองแพร่ ให้เป็นแหล่งท่องเที่ยวทางวัฒนธรรมอยางยั่งยืน จากผลการศึกษาพบว่า ควรพัฒนาด้านกิจกรรมการท่องเที่ยวในเชิงการอนุรักษ์วัฒนธรรมเพื่อให้มีการอนุรักษ์วัฒนธรรมประเพณีที่ดีงามไว้และพัฒนาด้านการจัดการสิ่งแวดล้อม โดยให้มีการพัฒนาระบบสาธารณูปโภคให้ดียิ่งขึ้น

นอกจากนี้ กมลชนก จันทร์เกตุ (2560) ได้ศึกษา การจัดการการท่องเที่ยวชุมชนอย่างยั่งยืน กรณีศึกษา: ชุมชนเกาะยอ จังหวัดสงขลา ผลจากการศึกษาพบว่า การจัดการการท่องเที่ยวของชุมชนเกาะยอ ยังไม่เกิดความยั่งยืน เนื่องจากขาดความสมดุลในการพัฒนาทางด้านมิติของเศรษฐกิจ สังคมวัฒนธรรม และสิ่งแวดล้อม ประกอบกับการมีส่วนร่วมในการจัดการท่องเที่ยวของคนชุมชนอยู่ในระดับต่ำ เนื่องจากประชาชนในชุมชนไม่ได้มีส่วนร่วมในทุก ๆ ขั้นตอนของกระบวนการจัดการ

**ปัจจัยที่ส่งผลต่อความสำเร็จของการท่องเที่ยวชุมชน** มีนักวิจัยหลายท่านที่ดำเนินการวิจัยด้านปัจจัยที่ส่งผลต่อความสำเร็จของการท่องเที่ยวชุมชน งานวิจัยของ นำขวัญ วงศ์ประทุม และคณะฯ (2561) ได้ศึกษา การประเมินศักยภาพแหล่งท่องเที่ยวเพื่อส่งเสริมการท่องเที่ยวเชิงเกษตรหมู่บ้านวาววี จังหวัดเชียงราย ผลการศึกษาพบว่า ยังขาดการวางแผนการตลาด การท่องเที่ยว การสำรวจหรือการวิจัย หรือมีข้อมูลการตลาดการท่องเที่ยว ขาดกระบวนการการพัฒนา การให้บริการอย่างสม่ำเสมอ และมีการดำเนินการด้านการตลาดเพื่อหวังผลกำไรเป็นหลัก ยังสอดคล้องกับงานวิจัยของ กุลวดี จันทร์วิเชียร และคณะฯ (2564) ได้ศึกษา ปัจจัยความสำเร็จของการจัดการการท่องเที่ยวเชิงนิเวศอย่างยั่งยืนของชุมชนหมู่บ้านคีรีวง จังหวัดนครศรีธรรมราช ผลจากการศึกษาพบว่า ชุมชนหมู่บ้านคีรีวง มีรูปแบบด้านการท่องเที่ยวเชิงนิเวศ ภาคส่วนต่าง ๆ ไม่ว่าจะเป็นภาครัฐ ภาคเอกชนในพื้นที่ มีวัตถุประสงค์ร่วมกันชัดเจนต้องการขับเคลื่อนให้เกิดการท่องเที่ยวเชิงนิเวศในพื้นที่เฉพาะชุมชนแห่งนี้ ซึ่งชุมชนมีความต้องการในการอนุรักษ์สิ่งแวดล้อมและทรัพยากรในพื้นที่ ชุมชนมีความต้องการพัฒนาการตลาดการท่องเที่ยวในพื้นที่ เพื่อให้เป็นแหล่งเรียนรู้และการศึกษาระบบนิเวศที่สมบูรณ์

1. **กรอบแนวคิดการวิจัย**

****

**ภาพที่ 1:** กรอบแนวคิดการวิจัย

**ที่มา:** ผู้วิจัย (2565)

1. **วิธีการวิจัย**

**5.1 ประชากรและกลุ่มตัวอย่าง**

การวิจัยครั้งนี้ใช้ 5 กลุ่มตัวอย่าง จำนวนทั้งหมด 11 ท่าน ประกอบด้วย ผู้ปฏิบัติการท่องเที่ยว ผู้ประกอบการที่พัก หน่วยงานภาครัฐที่ให้การสนับสนุน ผู้อาศัยอยู่ในชุมชนบ้านบางพลับ และนักท่องเที่ยว

**5.2 ระเบียบวิธีวิจัย**

การวิจัยนี้เป็นการวิจัยเชิงคุณภาพ โดยการศึกษาข้อมูลเป็นการรวบรวมเอกสารต่าง ๆ ทั้งที่เป็นทฤษฎี ผลงานวิจัยและเอกสารต่าง ๆ ที่เกี่ยวข้องกับแนวทางการพัฒนาการท่องเที่ยวโดยชุมชนเพื่อการเที่ยวอย่างยั่งยืน จากนั้นผู้วิจัยจะลงภาคสนาน เพื่อทำการเก็บข้อมูลจากการใช้วิธีการสัมภาษณ์แบบเชิงลึก โดยในประเด็นคำถามจะเกี่ยวข้องกับกระบวนการการจัดการการท่องเที่ยวโดยชุมชนและผลที่ก่อให้เกิดความสำเร็จในชุมชนบ้างบางพลับ โดยข้อมูลที่ผู้วิจัยได้ทำการสัมภาษณ์โดยเฉพาะบุคคลที่เจาะลึกไปที่ผู้ที่มีหน้าที่ดูแลกิจกรรมภายในชุมชน และผู้ที่มีส่วนได้ส่วนเสียในพื้นที่ชุมชน

**5.3 เครื่องมือที่ใช้ในการวิจัย**

ผู้วิจัยทำการศึกษาค้นคว้าเกี่ยวกับรายละเอียดจากข้อมูลทุติยภูมิที่เกี่ยวข้องกับ หลักการการจัดการการท่องเที่ยวโดยชุมชน ทฤษฎีผู้ที่มีส่วนได้ส่วนเสียในการพัฒนาชุมชน รวมไปถึงปัจจัยที่ก่อให้ผลสำเร็จของชุมชนบ้านบางพลับ โดยศึกษาจากหนังสือ เอกสาร บทความ และผลงานวิจัยที่เกี่ยวข้องกับเนื้อหา เพื่อนำมาเป็นแนวทางนำมาสร้างข้อคำถาม (Item) ของแบบสัมภาษณ์ ผู้วิจัยได้กำหนดแนวคำถามในการสัมภาษณ์ ซึ่งเป็นเครื่องมือที่ผู้วิจัยสร้างขึ้นเอง โดยการศึกษาประเด็นคำถาม จากการทบทวนวรรณกรรม และแนวคิดทฤษฎีที่เกี่ยวข้อง โดยให้คำถามสอดคล้องกับวัตถุประสงค์ที่ตั้งไว้ มีการเรียงลำดับคำถาม

**5.4 การเก็บรวบรวมข้อมูล**

หลังจากที่ผู้วิจัยได้รวบรวมข้อมูลแนวคิด ทฤษฎี และงานวิจัยที่เกี่ยวข้อง นำมาเป็นแนวทางในการสร้างเครื่องที่ใช้ในแต่ละวัตถุประสงค์ ผู้วิจัยได้ทำการเก็บข้อมูลภาคสนาม โดยผู้วิจัยเก็บรวบรวมข้อมูลโดยใช้การสังเกตแบบไม่มีส่วนร่วม และสัมภาษณ์เชิงลึก แบบไม่เป็นทางการ โดยเนื้อหาของคำถามเป็นลักษณะของคำถามปลายเปิด เนื่องจากต้องการให้ได้คำตอบที่แน่นอน สมบูรณ์ และตรงกับสภาพความเป็นจริงมากกว่าคำตอบจำกัดวงให้ตอบ ซึ่งผู้วิจัยจะนัดหมายวันและเวลาสัมภาษณ์กับผู้นำชุมชน ปราชญ์ชุมชน ผู้ประกอบการที่พัก และเจ้าหน้าที่หน่วยงานภาครัฐที่เกี่ยวข้อง ในส่วนของผู้ที่อาศัยอยู่ในชุมชนและนักท่องเที่ยว ผู้วิจัยจะใช้วิธีการเลือกกลุ่มตัวอย่างแบบบังเอิญ หลังจากสัมภาษณ์ ผู้วิจัยนำข้อมูลที่ถูกบันทึกมาตรวจสอบความถูกต้องของข้อมูล และทำการสรุปข้อมูลเชิงลึกของทุกกลุ่ม เพื่อหาแนวทางการพัฒนาการท่องเที่ยวอย่างยั่งยืนในพื้นที่ชุมชนบ้านบางพลับ

**5.5 การวิเคราะห์ข้อมูล**

เมื่อผู้วิจัยได้ทำการเก็บรวบรวมข้อมูลจากการสัมภาษณ์ครบเรียบร้อย ผู้วิจัยนำข้อมูลไปตรวจสอบความถูกต้องของข้อมูล การวิเคราะห์ข้อมูลเชิงคุณภาพ ดังนี้

5.5.1 วัตถุประสงค์ที่ 1 เพื่อศึกษากิจกรรมและการจัดการการท่องเที่ยวโดยชุมชนบ้านบางพลับ โดยผู้วิจัยจะทำการสัมภาษณ์เชิงลึกจากผู้นำชุมชน หลังจากได้ข้อมูลสัมภาษณ์ ผู้วิจัยจะวิเคราะห์ข้อมูลโดยใช้การวิเคราะห์เชิงเรื่องเล่า (Narrative Analysis)

5.5.2 วัตถุประสงค์ 2 เพื่อศึกษาการมีส่วนร่วมของผู้ที่มีส่วนได้ส่วนเสียในการจัดการชุมชนบ้านบางพลับ และวัตถุประสงค์ 3 เพื่อศึกษาปัจจัยที่มีผลที่ก่อให้เกิดผลสำเร็จของชุมชนบ้านบางพลับ ผู้วิจัยจะทำการสัมภาษณ์เชิงลึกจากผู้ที่มีส่วนได้ส่วนเสีย (Stakeholders) ในพื้นที่ศึกษา

5.5.3 หลังจากได้ข้อมูลสัมภาษณ์ ผู้วิจัยจะวิเคราะห์ข้อมูลโดยใช้การวิเคราะห์เชิงเนื้อหา (Content Analysis)

5.5.4 เมื่อข้อที่ 5.5.1 และ 5.5.2 ได้ผ่านการรวบรวมและวิเคราะห์ข้อมูลเรียบร้อย ผู้วิจัยจะใช้การเขียนข้อมูลเป็นข้อความเชิงบรรยาย (Descriptive) เพื่อจัดทำสรุปแต่ละวัตถุประสงค์


1. **ผลการวิจัย**
   1. **กิจกรรมชุมชนบ้านบางพลับ**

ผลการศึกษาพบว่า กิจกรรมในพื้นที่ชุมชนบ้านบางพลับ มีทั้งหมด 20 ฐานกิจกรรม ซึ่งฐานกิจกรรมที่สร้างชื่อให้แก่ชุมชนบ้านบางพลับ ได้แก่ ฐานการทำน้ำมะพร้าว ฐานการเผาถ่านผลไม้ ฐานผลไม้กลับชาติ ฐานการทำว่าวไทย ฐานการปลูกส้มโอปลอดสาร ฐานการสานทางมะพร้าว และฐานการทำซอ/การแกะกะลา เป็นต้น โดยมีวัตถุประสงค์เพื่อให้นักท่องเที่ยวได้รับความรู้จากการทำกิจกรรมเหล่านี้ ไม่ว่าจะเป็นการเรียนรู้วิถีชีวิตชุมชนหรือการนำวัตถุดิบในชุมชนมาแปรรูปเป็นผลิตภัณฑ์ต่าง ๆ ที่น่าสนใจ โดยนักท่องเที่ยวสามารถนำความรู้ไปปรับใช้ในชีวิตประจำวันและสร้างอาชีพให้ตนเอง

**ภาพที่ 2-3:** One of the activities of a Baan Bang Plub Community.

**ที่มา:** th.readme.me



**ภาพที่ 4:** The Travel Map of a Baan Bang Plub Community

**ที่มา:** ผู้วิจัย (2565)

* 1. **ศึกษาการจัดการการท่องเที่ยวโดยชุมชนบ้านบางพลับ**

ผลการศึกษาพบว่า ชุมชนบ้านบางพลับ สามารถสร้างรายได้เสริมและยกระดับคุณภาพชีวิตของสมาชิกในชุมชนให้ดีขึ้น โดยสมาชิกสามารถเข้ามามีส่วนร่วมในด้านการท่องเที่ยว ไม่ว่าจะเป็น วิทยากร, มัคคุเทศก์ และปราชญ์ภูมิปัญญา เป็นต้น อีกทั้งยังนำผลผลิตในชุมชนมาแปรรูปเป็นผลิตภัณฑ์ที่น่าสนใจและมาจำหน่ายที่ศูนย์ปฏิบัติการส่วนกลาง อีกทั้งการทำธุรกิจการท่องเที่ยวในชุมชนส่งผลให้คนในชุมชนรักใคร่ สามัคคี และเกิดความเข้มแข็ง จนได้รับเลือกเป็น “ชุมชนต้นแบบ” ซึ่งชุมชนบ้านบางพลับมีการจัดประชุมทุก ๆ สิ้นเดือนของวันจันทร์ มีการเปิดโอกาสให้สมาชิกในชุมชนได้ร่วมกันคิด ร่วมกันวางแผน ร่วมกันตัดสินใจ และร่วมดำเนินงานการจัดการท่องเที่ยว อีกทั้งยังมีการกระจายรายได้ให้แก่สมาชิกกลุ่มอย่างโปร่งใสและเป็นธรรมมากที่สุด ในทางกลับกันก็พบปัญหาและอุปสรรคระหว่างการดำเนินงานเช่นกัน โดยพบว่า มีผู้ที่สนใจเข้าร่วมจำนวนมาก เนื่องจากธุรกิจการท่องเที่ยวสามารถสร้างรายได้จำนวนมากให้แก่ชุมชน จึงเกิดการหวังพึ่งผลประโยชน์กัน อีกทั้งยังมีเรื่องของสภาพอากาศ เนื่องจากเป็นเรื่องที่ไม่สามารถคาดการณ์ได้ ซึ่งฐานการเรียนรู้ของชุมชน ส่วนใหญ่จะเน้นไปตามฐานแต่ละบ้านและใช้จักรยานในการเดินทาง ซึ่งหากมีฝนตกกะทันหันก็จะสร้างความไม่สะดวกแก่นักท่องเที่ยวในการทำกิจกรรม

* 1. **ศึกษาการมีส่วนร่วมของผู้ที่มีส่วนได้ส่วนเสียในการจัดการชุมชนบ้านบางพลับ**

ผลการศึกษาพบว่า การมีส่วนร่วมให้การพัฒนาการท่องเที่ยวโดยชุมชนเพื่อให้เกิดความยั่งยืน ได้รับคาวมร่วมมืออย่างดีจากผู้ที่มีส่วนได้ส่วนเสีย โดยเริ่มจากผู้ปฏิบัติการท่องเที่ยวมีการใช้สื่อสังคมออนไลน์เข้ามาพัฒนาด้านการตลาดของชุมชน ซึ่งจะใช้เป็นการประชาสัมพันธ์ด้านข้อมูลและผลิตภัณฑ์ของชุมชน และยังได้รับความร่วมมือจากหน่วยงานภาครัฐ โดยการพาสื่อมวลชนลงไปในพื้นที่ร่วมกับการทำแพคเกจทัวร์ ถือว่าเป็นการส่งเสริมการตลาดให้กับชุมชนอีกรูปแบบนึง อีกทั้งมีการนำผลผลิตในชุมชนมาแปรรูปเป็นผลิตภัณฑ์เพื่อจำหน่ายให้กับนักท่องเที่ยว ซึ่งหน่วยงานภาครัฐจะเน้นเรื่องการพัฒนาบรรจุภัณฑ์และด้านคุณภาพของสินค้า เพื่อเป็นการดึงดูดนักท่องเที่ยวให้รู้สึกสนใจ และยังเป็นการเพิ่มมูลค่าให้กับสินค้าในชุมชนอีกด้วย นอกจากด้านผลิตภัณฑ์แปรรูปของชุมชน ยังมีจุดเชื่อมที่สำคัญที่ทำให้คนในชุมชนและนักท่องเที่ยวในการแลกเปลี่ยนการเรียนรู้ระหว่างกัน ทั้งด้านกิจกรรมของชุมชนและด้านวัฒนธรรม เป็นต้น ซึ่งทำให้นักท่องเที่ยวรู้สึกสบายใจที่ได้มาเยือน และทำให้คนในชุมชนรู้สึกดีต่อนักท่องเที่ยวเช่นกัน ซึ่งด้านสภาพอากาศ ถือว่าเป็นอุปสรรคหลักต่อการดำเนินงาน ที่ส่งผลทำให้กิจกรรมต้องยกเลิกหรือต้องยกย้ายมายังที่ศูนย์ฯ หลักของชุมชน โดยอาจจะไม่สะดวกต่อนักท่องเที่ยว และสถานการณ์โรคระบาดในปัจจุบัน ทำให้หลายกิจการในชุมชนต้องปิดตัวไป ส่งผลให้ชุมชนขาดรายได้เป็นจำนวนมาก

* 1. **ปัจจัยที่มีผลที่ก่อให้เกิดผลสำเร็จของการท่องเที่ยวโดยชุมชนบ้านบางพลับ**

**ตารางที่ 1: แสดงภาพรวมของศักยภาพในการเป็นแหล่งท่องเที่ยวเชิงเกษตรของชุมชนบ้านบางพลับ**

****

ผลจากการศึกษาปัจจัยที่ส่งต่อความสำเร็จในชุมชนบ้านบางพลับจะเห็นว่าคะแนนศักยภาพการให้บริการของแหล่งท่องเที่ยวเชิงเกษตรมีคะแนนมากที่สุด โดยมีค่าคะแนน 22.5 ซึ่งอยู่ในศักยภาพดีมาก โดยพบว่า ชุมชนบ้านบางพลับมีการบริการนักท่องเที่ยวที่ดีเยี่ยมในทุกประเด็นสำคัญ ส่งผลให้นักท่องเที่ยวรู้สึกสบายใจและผ่อนคลายอย่างแท้จริงในขณะที่มาพักผ่อนอยู่ในชุมชน โดยมีการบริการด้านกิจกรรมและสิ่งอำนวยความสะดวกแก่นักท่องเที่ยวอย่างหลากหลาย เช่น กิจกรรมของชุมชนบ้านบางพลับซึ่งมีอยู่ทั้งหมด 20 ฐานการเรียนรู้และมีกิจกรรมจากภายนอกชุมชน เพื่อสร้างประสบการณ์ใหม่ ๆ ให้แก่ นักท่องเที่ยวที่มาเยือน โดยนักท่องเที่ยวสามารถเลือกได้จากความพึงพอใจของตนเอง จักรยาน ถือว่าเป็นสิ่งอำนวยความสะดวกแก่นักท่องเที่ยวที่สำคัญอย่างนึง เนื่องจากนักท่องเที่ยวสามารถปั่นจักรยานไปยังสถานที่หรือฐานการเรียนรู้ต่าง ๆ ภายในชุมชน อย่างสะดวกมากขึ้น อีกทั้งเป็นการออกกำลังกายและช่วยลดมลพิษทางอากาศอีกด้วย และการบริการด้านการติดต่อสื่อสารต่าง ๆ ไม่ว่าจะเป็น สัญญาณอินเทอร์เน็ต หรือสัญญาณโทรศัพท์ซึ่งในยุคสมัยปัจจุบันสิ่งอำนวยความสะดวกเหล่านี้ ถือว่าเป็นสิ่งที่สำคัญแก่นักท่องเที่ยวอย่างมาก เนื่องจากสิ่งต่าง ๆ รอบตัว ถูกเชื่อมโยงสู่โลกอินเทอร์เน็ต ซึ่งนักท่องเที่ยวสามารถต่อติดหรือแบ่งปันสิ่งที่น่าสนใจสู่สังคมได้อย่างกว้างขวางและรวดเร็วอย่างขึ้น เช่น การ Check-in, Review, และ การโพสต์รูปในขณะที่มาเยือนชุมชนลงบน Social Media เพื่อให้ผู้ที่เห็นรู้สึกสนใจและมีความประสงค์ต้องการมาเยือน เป็นต้น ด้านการบริการทั้งหมดนี้ทำให้นักท่องเที่ยวเกิดความประทับใจและต้องการกลับมาเยือนอีกครั้ง โดยถือว่าเป็นองค์ประกอบนึงที่สำคัญอย่างมาก เป็นผลให้ชุมชนบ้านบางพลับประสบความความสำเร็จ



**ภาพที่ 5:** One of the rewards of a Baan Bang Plub Community

**ที่มา:** ผู้วิจัย (2565)

1. **อภิปรายผลการวิจัย**

การวิเคราะห์แนวทางการพัฒนาการท่องเที่ยวโดยชุมชนสู่การท่องเที่ยวอย่างยั่งยืน พบว่า ชุมชนบ้านบางพลับมีวิธีการพัฒนาแหล่งท่องเที่ยวในแต่ละด้านองค์ประกอบและมีการบริหารจัดการร่วมกันผู้ที่มีส่วนได้ส่วนเสียของชุมชน เพื่อให้เกิดประโยชน์สูงสุดต่อชุมชน ซึ่งสอดคล้องกับงานวิจัยของ ธนพล จันทร์เรืองฤทธิ์ (2562) ซึ่งศึกษาเรื่องแนวทางจัดการการท่องเที่ยวชุมชนโดยชุมชนริมน้ำจันทรบูร พบว่า การพัฒนาการท่องเที่ยวให้เกิดความยั่งยืน จำเป็นต้องเกิดขึ้นจากการมีส่วนร่วมของผู้นำชุมชน หน่วยงานภาครัฐที่เกี่ยวข้อง ผู้ประกอบการที่พักหรือร้านค้า และผู้ที่อาศัยอยู่ในชุมชน

ด้านศักยภาพการรองรับนักท่องเที่ยวของชุมชนบ้านบางพลับ มีศักยภาพไม่เพียงพอต่อการรองรับนักท่องเที่ยว เนื่องจากชุมชนมีพื้นที่ ไม่ได้กว้างมากและจำเป็นต้องใช้เส้นทางคมนาคมร่วมกับคนในชุมชน ซึ่งสอดคล้องกับงานวิจัยของ จันทร์จิรา สุขบรรจง (2559) พบว่า มีขีดการจำกัดปริมาณการเข้ามาของนักท่องเที่ยวเพื่อไม่ให้พื้นที่ดูแออัดจนเกินไป ซึ่งจะสามารถแก้ปัญหาการจราจรติดขัด ที่จอดรถไม่เพียงพอ และช่วยลดอุบัติเหตุทางรถยนต์ อีกทั้งด้านการจัดการ ดูแล รักษาสิ่งแวดล้อมของชุมชน มีการจัดการอย่างเป็นระบบ โดยจะเน้นเรื่องความสะอาดและขยะภายในชุมชน โดยมีการจัดตั้งถังไว้สำหรับแยกขยะแต่ละประเภท การที่ชุมชนสะอาดและสวยงามอยู่เสมอ จะสร้างความประทับใจให้แก่นักท่องเที่ยว อีกทั้งวิถีชีวิตของคนในชุมชนเปลี่ยนแปลงไปในทางที่ดีขึ้น ซึ่งการท่องเที่ยวสามารถสร้างรายได้ให้กับคนในชุมชน โดยคนในชุมชนยังมีส่วนร่วมในการจัดการการท่องเที่ยว ไม่ว่าจะเป็น ร่วมกันคิด ร่วมกันวางแผน ร่วมกันตัดสินใจ และร่วมกันแก้ไขปัญหา อีกทั้งมีการกระจายรายได้สู่คนในชุมชนอย่างโปร่งใสและเป็นธรรมมากที่สุด และมีการจัดตั้งกลุ่มออมทรัพย์ภายในชุมชนอีกด้วย ซึ่งสอดคล้องกับงานวิจัยของ ปรียาภรณ์ สุขบรรจง (2559) ที่ศึกษาเรื่องแนวทางการพัฒนาการท่องเที่ยวชุมชนรอบตลาดคลองลัดมะยม เขตลิ่งชัน กรุงเทพมหานคร ที่มีผลการวิเคราะห์ในลักษณะเดียวกัน โดยหน่วยงานภาครัฐ เข้ามามีบทบาทในการสนับสนุนและส่งเสริมในการพัฒนาชุมชนบ้านบางพลับให้เกิดความยั่งยืน เช่น ด้านนโยบายในการสนับสนุนการท่องเที่ยว โดยมีแผนการส่งเสริมด้านการตลาด แผนการส่งเสริมและสนับสนุนการอำนวยความสะดวกด้านการท่องเที่ยว แผนการพัฒนาระบบเทคโนโลยีสารสนเทศเพื่อรองรับการสนับสนุนภาคการท่องเที่ยว ซึ่งสอดคล้องกับงานวิจัยของ กิตติภัฏ ฐิโณทัย (2562) พบว่า การได้รับการสนับสนุนจากหน่วยงานภายนอกชุมชนและสภาพแวดล้อมทางเงื่อนไขนโยบายของภาครัฐที่เอื้อต่อการพัฒนาทั้งด้านสังคม เศรษฐกิจ และสิ่งแวดล้อมทางการท่องเที่ยวของชุมชน

ศักยภาพแหล่งท่องเที่ยวชุมชนบ้านบางพลับอยู่ในระดับดีมาก มีค่าคะแนนรวม 80.3 โดยศักยภาพการให้บริการของแหล่งท่องเที่ยวเชิงเกษตร เป็นองค์ประกอบที่ทำให้ชุมชนบ้านบางพลับประสบความสำเร็จ ซึ่งนักท่องเที่ยวรู้สึกสบายใจและผ่อนคลายอย่างแท้จริงในขณะที่มาพักผ่อนอยู่ในชุมชน เนื่องจากการบริการด้านกิจกรรมและสิ่งอำนวยความสะดวกแก่นักท่องเที่ยวของชุมชนอยู่ในระดับดีเยี่ยม โดยมีค่าคะแนนที่สูงที่สุด อีกทั้งด้านศักยภาพด้านการบริหารจัดการแหล่งท่องเที่ยวเชิงเกษตร เป็นอีกหนึ่งองค์ประกอบที่สำคัญที่ควรพัฒนาเพื่อทำให้ชุมชนบ้านบางพลับประสบความสำเร็จ เนื่องจากมีค่าคะแนนที่น้อยที่สุด โดยชุมชนยังขาดการจัดการด้านความปลอยภัยสำหรับท่องเที่ยว ยังไม่เจ้าหน้าที่รักษาความปลอดภัยอย่างเป็นรูปธรรม และยังขาดการพัฒนาผลิตภัณฑ์เกษตรอย่างต่อเนื่อง ชุมชนต้องพัฒนาผลิตภัณฑ์ของตนเองไปสู่ระดับประเทศ ซึ่งสอดคล้องกับงานวิจัยของ นำขวัญ วงศ์ประทุม และคณะฯ (2561) ซึ่งศึกษาเรื่องการประเมินศักยภาพแหล่งท่องเที่ยวเพื่อส่งเสริมการท่องเที่ยวเชิงเกษตรหมู่บ้านวาววี จังหวัดเชียงราย พบว่า ยังขาดการวางแผนการตลาด การท่องเที่ยว การสำรวจหรือการวิจัย หรือมีข้อมูลการตลาดการท่องเที่ยว ขาดกระบวนการการพัฒนา การให้บริการอย่างสม่ำเสมอ และมีการดำเนินการด้านการตลาดเพื่อหวังผลกำไรเป็นหลัก อีกทั้งยังสอดคล้องกับงานวิจัยของ กุลวดี จันทร์วิเชียร (2564) พบว่าปัจจัยที่ส่งผลต่อความสำเร็จของการจัดการท่องเที่ยวเชิงนิเวศอย่างยั่งยืนของหมู่บ้านคีรีวง จังหวัดนครศรีธรรมราช มีรูปแบบด้านการท่องเที่ยวเชิงนิเวศ ภาคส่วนต่าง ๆ ไม่ว่าจะเป็นภาครัฐ ภาคเอกชนในพื้นที่ มีวัตถุประสงค์ร่วมกันชัดเจนต้องการขับเคลื่อนให้เกิดการท่องเที่ยวเชิงนิเวศในพื้นที่เฉพาะชุมชนแห่งนี้ ซึ่งชุมชนมีความต้องการในการอนุรักษ์สิ่งแวดล้อมและทรัพยากรในพื้นที่ ชุมชนมีความต้องการพัฒนาการตลาดการท่องเที่ยวในพื้นที่ เพื่อให้เป็นแหล่งเรียนรู้และการศึกษาระบบนิเวศที่สมบูรณ์

1. **ข้อเสนอแนะจากการวิจัย**
   1. **ข้อเสนอแนะในการวิจัยครั้งนี้**
      1. ควรมีศึกษาและวิเคราะห์แนวทางในการบริหารจัดการ ไม่ว่าจะเป็น ด้านแผนการบริหารจัดการพื้นที่ ด้านความปลอดภัย และด้านเพิ่มมูลค่าและพัฒนาผลิตภัณฑ์ เพื่อยกระดับคุณภาพชุมชนให้พัฒนาไปในทางที่ดีและยั่งยืน
      2. ชุมชนบ้านบางพลับควรสร้างเครือข่ายเพิ่มเติมมากขึ้น เพื่อสร้างพันธมิตรในการเข้ามามีส่วนร่วมบริหารจัดการการท่องเที่ยวของชุมชน โดยเครือข่ายการท่องเที่ยวส่วนใหญ่ของชุมชนมีในระดับตำบล อำเภอ และภายในจังหวัด ซึ่งหากชุมชนสร้างพันธมิตรที่ดีต่อหลาย ๆ เครือข่ายอื่น ๆ จากจัดการการท่องเที่ยวของชุมชนจะมีศักยภาพที่ดีอย่างต่อเนื่อง
   2. **ข้อเสนอแนะในการวิจัยต่อไป**

เนื่องจากการวิจัยนี้มีเวลาจำกัดและสถานการณ์ในปัจจุบันไม่เอื้ออำนวยต่อการปฏิบัติการวิจัย ดังนั้นในการวิจัยต่อไปควรมีการจัดสนทนากลุ่มระหว่างผู้ที่มีส่วนได้ส่วนเสีย และผู้วิจัยมีความประสงค์เข้าร่วมการพัฒนาชุมชนไปพร้อมกับผู้ที่มีส่วนได้ส่วนเสีย เพื่อเป็นการเสนอแนะแนวทางในการพัฒนาการท่องเที่ยวของชุมชนบ้านบางพลับในเชิงลึกและยั่งยืน

1. **เอกสารอ้างอิง**

HangOut : ออกเที่ยว. (2562). [Image]. **The activities of a Baan Bang Plub Community.** Retrieved from: <https://th.readme.me/p/25892>

กมลชนก จันทร์เกตุ. (2560). **การจัดการการท่องเที่ยวชุมชนอย่างยั่งยืน กรณีศึกษา: ชุมชนเกาะยอ จังหวัดสงขลา.** สืบค้นเมื่อ 12 สิงหาคม 2564, เข้าถึงได้จาก <http://ethesisarchive.library.tu.ac.th/thesis/2017/TU_2017_5903010014_8197_8295.pdf>

กระทรวงการท่องเที่ยวและกีฬา. (2560). **ยุทธศาสตร์กระทรวงการท่องเที่ยวและกีฬา ฉบับที่ 4 พ.ศ. 2560-2564.** สืบค้นเมื่อ 10 สิงหาคม 2564. เข้าถึงได้จาก <https://www.mots.go.th/download/article/article_20171201174031.pdf>

กิตติภัฏ ฐิโณทัย. (2563). **ปัจจัยที่มีอิทธิพลต่อความสำเร็จของการท่องเที่ยวโดยชุมชน: กรณีศึกษาชุมชนบ้านบางน้ำผึ้ง จังหวัดสมุทรปราการ.** สืบค้นเมื่อ 17 มกราคม 2565. เข้าถึงได้จาก <https://repository.nida.ac.th/handle/662723737/5041?locale-attribute=en>

กุลวดี จันทร์วิเชียร, เตชิตา สุทธิรักษ์, อรรณพ ขำขาว, พัทธนันท์ อธิตัง, วิสุตร เพชรรัตน์. (2564). **ปัจจัยความสำเร็จของการจัดการการท่องเที่ยวเชิงนิเวศอย่างยั่งยืน ของชุมชนหมู่บ้านคีรีวง จังหวัดนครศรีธรรมราช**, 15(40), 264-273.

จันทร์จิรา สุขบรรจง. (2559). **การพัฒนาการท่องเที่ยวอย่างยั่งยืนของหนานมดแดง อำเภอป่าพะยอม จังหวัดพัทลุง.** สืบค้นเมื่อ 12 สิงหาคม 2564, เข้าถึงได้จาก <http://dspace.bu.ac.th/bitstream/123456789/2453/3/chanjira_sukb.pdf>

ธนพล จันทร์เรืองฤทธิ์. (2561). **แนวทางการจัดการท่องเที่ยวโดยชุมขนเพื่อการท่องเที่ยวอย่างยั่งยืน กรณีศึกษา: ชุมชนริมน้ำจันทรบูร อำเภอเมือง จังหวัดจันทรบุรี.** สืบค้นเมื่อ 1 กันยายน 2564, เข้าถึงได้จาก <http://dspace.bu.ac.th/jspui/bitstream/123456789/3887/3/thanaphol_chanr.pdf>

นำขวัญ วงศ์ประทุม, มุกตา นัยวัฒน์, ขวัญฤทัย ครองยุติ, ดวงศิริ ภูมิวิชชุเวช, พรรณิภา ซาวคำ. (2562). **การประเมินศักยภาพแหล่งท่องเที่ยวเพื่อส่งเสริมการท่องเที่ยวเชิงเกษตรหมู่บ้านวาวี จังหวัดเชียงราย**, 12(2), 132-150. เข้าถึงได้จาก <file:///C:/Users/choti/Downloads/journaldtc,+Journal+editor,+9>.

ปรียาภรณ์ รัตนพงษ์. (2556). **แนวทางการพัฒนาการท่องเที่ยวชุมชนรอบตลาดน้ำคลองลัดมะยม เขตตลิ่งชัด กรุงเทพมหานคร.** สืบค้นเมื่อ 2 กันยายน 2564, เข้าถึงได้จาก <http://www.sure.su.ac.th/xmlui/handle/123456789/12021?attempt=2&>

พรรณเพ็ญ วัฒนมงคลลาภ. (2560). **แนวทางในการพัฒนาชุมชนในเขตอําเภอเมืองแพร่ ให้เป็นแหล่งท่องเที่ยวทางวัฒนธรรมอย่างยั่งยืน.** สืบค้นเมื่อ 12 สิงหาคม 2564, เข้าถึงได้จาก <http://dspace.bu.ac.th/handle/123456789/2917>

ศศิชา หมดมลทิล. (2562). **การท่องเที่ยวโดยชุมชนวิถีสู่ความยั่งยืน.** สืบค้นเมื่อ 10 สิงหาคม 2564, เข้าถึงได้จาก <https://www.gsbresearch.or.th/wp-content/uploads/2019/10/GR_report_travel_detail.pdf>

สำนักงานการท่องเที่ยวและกีฬาจังหวัดสมุทรสงคราม. (2561). **ชุมชนท่องเที่ยวแนะนำ ชุมชนบ้านบางพลับ.** สืบค้นเมื่อ 11 สิงหาคม 2564, เข้าถึงได้จาก <https://samutsongkhram.mots.go.th/index.php>

1. ภาควิชาภูมิศาสตร์ คณะอักษรศาสตร์ มหาวิทยาลัยศิลปากร วิทยาเขตพระราชวังสนามจันทร์ จังหวัดนครปฐม 73000

   2 รองศาสตราจารย์ ดร.อภิเศก ปั้นสุวรรณ อาจารย์ที่ปรึกษางานวิจัยหลัก [↑](#footnote-ref-1)